# An Tremener - Barzhonegoù

* Ponner e oa ma zreid, ha ma c’hein daoubleged ;
* Ar c’houezen a ruilhe war ma zal poultrennet,
* Ha skuiz e oan o vont ma-unan dre an hent,
* Goloet ha meinek dre belec’h e kerzen.
* Goude bean kerzet pell braz ha gand anken,
* Dam-dost d’ar c’huz-heol, ’n em geviz ’n eun draouien
* Leun a freskadurez lec‘h e ruilhe eur ster,
* Gorrek ha dudiuz, a-dreuz d’ar prajeier.
* ’Vit diskuiza eun tamm e riz eun azeïk
* En ribl ar ster, ’n eul lec’h gwasked. Eul labouzik
* A gane ust d’am fenn e ganaouen lirzin,
* ’N eur veska e vouezik gant trouzik eur vilin.
* Den ebet war an hent, den ebet er parko,
* ’Vel pa vije dre-holl tremenet ar maro.
* Er pello, koulskoude, ’kleved c’hoaz o vlejal
* Ar zaout, ha chas tagnouz war o lerc‘h o c’harzal.
* A-benn eur pennadik, eun den a dremenaz,
* Touet a re Doue ’vel eun diloster chas ;
* Skrijal a re eneb d’an Nenv ha d’an douar,
* Ha skei ’re didrue ar marc’h oa ouz e garr.
* ’N eur welet an dra-ze, glac’haret ma c’halon,
* E zonjiz kement-ma : Ar ster ’c’h a d’ar mor don,
* Al labouzik a gan meulodi da Zoue
* ’Kichen an nez an euz kuzet e-mesk ar gwe ;
* An heol, ’pad an de, a sklerijenn ar bed,
* Ha pa ’c’h arri an noz, al loar hag ar stered
* A deu da lugerni en bolz c’hlaz an Nenvo,
* Ken skeduz ha ken splann evel eledigo.
* An holl dreo krouet, ’n eur gir, ’ra an dever
* Zo bet gourc‘hemened d’eze gant o C’hrouer.
* An den hepken, an den, eur c‘hrouadur dispar
* Dibabet gant Doue evit ren un douar,
* ’Deu da zevel e vouez eneb an Doue-ze,
* Ha da lakat e nerz, e spered, e vue,
* D’ober brezel d’Ean en eur stumm ken euzuz
* Ken a denn war ar bed ar gwalleurio spountuz.
* Doue, Rener peb tra, pa ’z oc’h holl-c’halloudek,
* Gret ma vezo an den ’n ho servij kalonek,
* Reit nerz d’e volante, d’e speret sklerijenn,
* Evit ma c’h ei d’an Nenv d’he meuli da viken.
* An Tremener.
* 29 a viz mae 1898.
* An heol a skuilh war an douar
* E sklerijen vadelezuz ;
* Kas ’ra kuit anken ha glac’har,
* Ha renti ’ra an holl joauz.
* Er c’halonou e lak ’bue.
* Mez evid distruj e labour,
* Me ’wel an Ankou didrue
* ’Lemma e valc’h dibalamour.
* En ribl ar ster, eur bugelik
* A red, a c’hoari hag a gan ;
* Tridal a ra e galonik ;
* Na oar ket ’zo er bed-ma poan.
* Diwall, ma bugel, o diwall !
* Na dostaes ket re d’an dour
* Me ’wel aze, ’n eur c’horn tenval
* A dost d’id, skeuden eun treitour…
* Mez ar bugelik, dibreder,
* A red hep zonjal droug ebed…
* E droad a ruz, ha ’barz ar ster
* Ar paourik kez a zo koueet.
* Kenavo brema, tad ha mam !
* Kenavo kerent, 'mignoned !
* Kenavo c’hoario divlam,
* Ha c’houi, bokedo alaouret !
* Klevet e oe eur skrijaden
* O sevel, euzuz ’ust d’an dour :
* Mouez ar bugel kez o c’houlen,
* En hanv Doue : Zikour ! Zikour !
* Zikour ebet na arruas,
* Hag ar bugelik gwall-euruz
* Buhan d’an doun a ziskennas,
* Na pebez maro truezuz !
* Evel-se ive, aliez,
* Arru gant an den er bed-ma :
* ’Wecho, ’n eur glask al levenez,
* E kav ar maro ar c’houerva.
* An Tremener.
* Miz Even 1898
* An heol a strink skeduz a-dreist d’ar meneio,
* Har a ra lugerni ar gliz war ar branko ;
* Er c’hoajo e klever richan al laboused,
* Dudiuz, ’dreuz d’ar gwe gant an avel douget,
* En tour an iliz koant ar c’hleier ’zav o mouez
* Da zigas zonj d’an holl deuz an anaon kez
* Galvet d’ober o feuc'h gant an otro Doue,
* Hag a lar d’ar re veo pedi stard evit-e.
* Eun den e-kreiz e noad, skanv ha zeder a ia
* He-unan gand an hent, gant eur falc’h war e skoa,
* Hag en eun dorn d’ean eur voutaillad jist mad…
* A-benn en-berr d’an noz ’vo falc’het foenn er prad.
* Diwisket e borpan, tronset e vilgino,
* E rocheden dibrenn, e askle dizolo,
* Lemmet gant-an e falc’h, e krog gant e labour,
* Dindan an heol skeduz a lak an treo flour.
* Ar yeot glaz war e lerc'h a goe founnuz-founnuz,
* Hag o welet anê, ’kreiz al labour poaniuz
* A ra d’eur c’houezen stank redek diouz e dal,
* E galon gant ar joa ’n em laka da dridal,
* « ’Vid ar bla, emean, pa deuo ar goanv kri,
* Ma loened en o c’hraou ’nevo foenn da dibri ;
* Ma c’hezk, a dra zur, a deuo tomm o goad,
* Ha ma zaout, gwellaet, a roio d’in lez mad.
* « Ha mar plij da Zoue, ’zo bras e vadelez,
* Skuilh e vennoz warn-on ha war ma ziegez,
* Me a vo peet mad deus ar boan ’m euz hirie,
* Ha kichen eun tantad me diskuizo neuze… »
* O sonjal kement-se e kav e nerz kresket ;
* E falc’h e-mesk ar yeot a red buhan bepred,
* Ha daoust d’ar c’houezen ’zo deuz e dal o redek,
* Ankouaet ’ra e boan, mui-ouz-mui kalonek.
* Eur veach an amzer e chom eur pennadik
* Ha mont a ra laouen d’evan eur bannac’hik
* Deuz ar voutaill kuzet du-hont en troad ar c’hleu,
* Rag an heol a zo tomm, hag ar sec’hed a deu.
* … Sethu an abardae : Achu eo an devez,
* Ar falc’her ia d’ar gear ha gant-an levenez.
* Skuiz eo, ha war an hent e dreid a goe pouner ;
* Mez e galon bepred ’zo evruz ha zeder.
* Gwelet a ra e di, du-hont ’barz an draonien,
* Ha deuz ar siminal e sav eur vogeden ;
* Bremaïk, gant e wreg ha gant e vugale
* E tebro zouben vad, ouz an dol ’n e goaze.
* …Bean zo eur falc’her ha na ve skuiz kammed,
* Falc’had a ra an dud dre bevar c’horn ar bed,
* Ha heb bean lemmet, e falc’h ve lemm delc’h-mad ;
* Heb dale, marteze, e teuo d’hon falc’had.
* An Tremener.
* 29 a viz Gouelen 1898.
* Eun dispac’h vraz oa bet en Breiz-Izel hon Bro :
* Tud fall, mouget gant-e ar fe ’n o c’halono,
* A nefoa fellet d’ê ober d’hon c’henvroïz
* Stourm eneb da Zoue hag eneb d’e Iliz ;
* Hag en hon Breiz, siouaz ! — truez eo hen laret,
* Kalz d’ar varmouzien-ze a oa bet ’n em werzet.
* En amzer-ze, amzer a oa meurbed spontuz,
* — Zonjal enn-i hirie a zo d’in gwell-boaniuz !
* Na vije klevet ken en ker hag er mezio
* Nemet tud digristen o sevel o mouezio
* Da gana zonio lik, ha da lakat da ren
* Eur fals kreden bennag e-barz kalon an den.
* Gizio hon zadou koz hag o iez binniget
* Gand an dispac’herien a oa bet distrujet :
* Skrivagnerien, gwerzet o vluen da dud gall,
* A skrive evit-ê levrio disleal,
* Livet enn-ê gevier a-eneb d’hon zent koz,
* Rag war ar zent, dreist-holl, e tolent o malloz.
* Chomet oa, koulskoude, c’hoaz eun denik bennag
* Ouz ar gizio, ar iez, ar zent ha Doue stag,
* Hag a laboure stard evid harz da goueza
* Ar pez a vad a oa lezet c’hoaz en e za,
* Mez ze a ao nebeut ’mesk ar fall o tiroll,
* Ha Breiz-Izel, siouaz ! a renkas mont da goll…
* — o —
* Breiziz, ma breudeur ker, mar ’peuz c’hoant da vired
* Na deufe an hunvre am eus d’ec’h displeget
* Da vean gwir eun de, hebdale marteze,
* Zevet holl en ho sav da stourm evid Doue,
* Ho Kustumo, ho iez, hag holl zent koz ho Pro ;
* Anez-ze, em euz aon, hon Breiz ’ia d’ar maro…
* Miz Gouelen 1898.
* An Tremener.
* Kempennet eo ar zal ’n eur stumm ken deread
* Ken ac’h eo enn dudi evid an daoulagad :
* Ouz ar mogerio gwenn ardamezou aouret
* A lugern ken skeduz hag an heol binniget ;
* A-hed an treusto derv e red garlantezio,
* Hag er prenecho ’zo displeget bannielo.
* Eun theat ’zo zavet en eur penn deus ar zal ;
* Ar skolaerien yaouank ia enon da farsal :
* ’Wecho reont c'hoarzin, a-wecho-all gouelan,
* Ha peb-hini anê a ra deuz e wellan ;
* Azeet war banko, ar c’herent, aketuz,
* A ro skouarn d’o c’hlevet, heg holl ’c’h int evuruz.
* Pep an amzer, pa ve tavet ar vugale,
* Zonerien ijinuz ’vel na ve ket bemde
* ’C’hoari gant gwiegez, hag o zono sklentin
* ’Laka ar c’halono laouen, drant ha lirin.
* Zeblantin ’ra d’an holl ’c’h int zavet d’an Nenvo
* Da glevet, eur pennad, kan an Eledigo…
* — o —
* …Chetu achu ar fars, tavet ar zonerien
* Ar mestr braz ’neuz roet kuzul d’ar skolaerien.
* Ar c’herent a selaou, ha war ar zal a-bez
* E koe eur zioulder dispar ha dianvez,
* Rag Krog ’oar da henvel ar prijo goneet,
* Ha da rei aneze d’an neb ec’h int dleet.
* Du-hont, e-mesk ar bobl ’barz ar renk diwean,
* Eur vamm deut war an oad, gwisket ’vel ar paouran
* A selaou gant dudi gervel he mab yaouank,
* Ha gant al levenez, an daerou a red stank
* War e diou jod krizet gant ar boan hag an oad,
* Hag en he gwaziou birvi a ra he goad.
* He mab en-pad ar bla an euz labouret stard ;
* Gwelet ’ra anean, du-hont, laouen ha sart,
* Ha gant-an eur vriad prijo brao alaouret,
* E-touez an otronez souezet o welet
* Eun testeni ken skler deuz e skiant dispar,
* E sentidigez vraz, hag e aket heb-par.
* Gand e vriad prijo, arri eo ’n he c’hichen
* Ha hep fouge ebet ’ro d’ei e gurunen ;
* Hag ar vamm gez neuze, gant ar joa ar vrasan
* A gurun he mabik ’n eur vriata ’nean ;
* Hag ar briata-ze a gas pell diout-i
* Ar zonj ken ankenius dimeuz e foanio kri.
* — o —
* Kaeran de, marteze, ’zo en bue eur vamm
* A gas he bugale da heuilh skoliou divlamm
* Eo an de ma kurun anê dirag an holl ;
* Kement-se, a dra zur, ’zo ’vit-i eun digoll
* Deuz an diouer poaniuz e deuz bet a bep tra
* Evid derc’hel anê er skol e-pad ar bla.
* Skolaerien dieguz, mar n’oc’h ket kollet krenn,
* Ha mar zo chomet c’hoaz eun tamm poell en ho penn,
* Zonjet en ho kerent a labour noz ha de
* Dindan an holl amzer, an heol hag an arne,
* Da c’honid peadra da bean ho mestro ;
* Labouret ’vid digoll anê deuz o foanio.
* An Tremener.
* 1 a viz Eost 1898.
* Nan on ’met eur bugel bihan,
* Eur paour kez mesaer denved :
* Neubet a dra anavean,
* Ha n’am euz ket gwall a spered,
* Na ouffen ket displega skler
* Nag ar fizik nag ar chimi ;
* Ar chiffo gomprennan ket kaer,
* Nag ive an astronomi.
* — o —
* Brema, herve klevan laret,
* Er skolio d’ar vugale holl
* An treo-ze a ve displeget
* N’o ouzon ket… D’in pebez koll !…
* Ma zad ha ma mamm a oa paour,
* Ha ’daleg an noad a zek vla,
* Pa n’am oa nag arc’hant nag aour,
* ’Meuz renket gonid ma bara.
* Dre-ze, er skol n’on ket bet pell :
* Goud ’ran a-vec’h lenn ha skrivan,
* Niveri eun tamm, waz pe well…
* N’eo ket a-walc’h ze ’vid bevan ?
* — o —
* Pa oan o heuilh ar c’hatekiz,
* Ma verson koz a lavare :
* « Evid-oc’h ’vo eun dra iskiz
* Mar n’anavezet ket Doue… »
* Hag aboue, war ar meneio,
* Er c’hoajo hag en hencho braz,
* El lanneier hag er prajo,
* Ha, dreist-holl, en bolz an nenv glaz
* En euz klasket Doue dalc’h-mad,
* ’Vid gwelloc’h hen anavezout :
* Dre-holl ’m euz welet e lagad,
* Dre-holl ’m euz gwelet e c’halloud.
* Sethu aze ma diskamant :
* Anveout Doue da gentan.
* Kalz a lavar on diskiant :
* Pe int pe me eo ar vuran ?
* An Tremener.
* E miz Eost 1898.
* Me oar eun ti toet en glaz,
* Dirag eur c’hoat kistin ha fo :
* Deuz ar gambr ’weler ar mor braz,
* Tourio, kestel, hag ilizo.
* Eno ’meuz bet evurusdet
* E-kichen ma mamm ha ma zad,
* Ma breudeur ha ma c’hoarezet,
* Ha breman em euz kalonad.
* Ma Breiz-Izel em euz kuiteet
* Bean zo tri bla pe war-dro ;
* Da goste Pariz ec’h on et
* Da zervji ar Franz, ma bro.
* Aboue, evel an dour a ruilh
* Em euz baleet war dre-holl,
* Hag em euz bet kalz a drubuilh
* O vevan e-mesk tud diroll.
* Gwech-all, d’ar zul ha d’ar gouelio,
* ’C’h en da glevet an oferen ;
* Hag aliez ar gouspero
* A c’heulien ive penn-da-benn.
* Aman, d’ar zul ’vel d’ar pemde
* E ve red mad labourat stard,
* Heb gallout zonjal en ine…
* Hag hen ’n euz ine eur zoudard ?…
* — ’N euz ket, herve lavare d’in
* Eun devez eur mestr digristen.
* En despet da ze, me gav kri
* Bevan ’vel eun den hep kreden.
* Pegoulz ’ta ’teuio an amzer
* Ma c’hellin, pell deuz an dud fall,
* Daoulinan dirag an aoter
* ’N em iliz-parouz ’vel gwech-all ?
* Pegoulz e c’hellin me komz c’hoaz,
* Heb aoun ebed, ar brezonek,
* Iez ar zent koz hag a varvaz
* Evid o fe, ken kalonek ?
* Pegoulz ’c’hellin-me, gant ma zad,
* El lanneier hag er parko,
* ’N em lakat c’hoaz da labourat,
* Zeder, dindan bolz an Nenvo ?
* Zerviji ar Vro, me hen goar,
* D’eun den yaouank ’zo enoruz :
* An hini labour an douar
* D'e vro ive ’zo talvouduz.
* E miz Gwengolo 1898.
* An Tremener.
* ’Tro mare ar c’huz-heol e oan ’n em gad, eun de,
* Glac’haret ma c’halon, o pedi war eur be.
* Ar glaz-noz a zone, klemmuz, e-barz an tour,
* Klemmuz ’vel mouez eun den poaniet o c’houll zikour.
* Mouez ar bugel tener
* Eun nebeudig amzer goude an Anjelus,
* ’Zeblantas d’in klevet eur vouezik dudiuz
* O sevel tam-ha-tam e-kreiz ar sioulder,
* Eur vouez flour ’vel hini eur bugel c’hoaz tener.
* « Ma Doue, a lere, me ho trugareka
* D’am bean kemeret, ’barz ma oad tenera.
* Ma vijen bet chomet ’mesk fallentez ar bed,
* Marteze ’vid biken me ’vije ’n em gollet.
* « Lec’h ho meuli brema e lein ar baradoz,
* En ifern islonkuz, o krial mil malloz
* Eneb d’ec’h hag eneb d’ho lealded dispar,
* Me ’vije da viken, mantret gant ar glac’har.
* « Ma zad ha ma mamm ger, dizec’het ho taerou,
* Ha lezet c’hoaz ar joa da dont ’n ho kalonou ;
* Rag me ’zo lakeet evuruz gant Doue,
* Hep bean anveet trubuilho ar vue.
* « Me ’zo evel beuet en eur mor a dudi,
* Gant ar zent, an ele hag ar Werc’hez Vari.
* Erbedi ’ran ’vid-oc’h ha ma feden, avad,
* Gant an otro Doue ’ve selaouet dalc’h-mad… »
* Mouez eun den bet kollet gand plijadurezo ar bed
* Ar c’homzou-se ’re d’in ankouaat ma glac’har
* Ha sevel ma spered pell dimeuz an douar…
* Pa davas ar bugel, kenkent en eur c’horn all,
* E kleviz eur vouez skiltr gant konnar o krial.
* « Malloz d’ar bed, malloz d’e c’hiziou milliget ;
* «Malloz d’an dansou lik, ijin an drouk-spered !
* «Malloz d’ar re o deuz stlabeet dre ar vro
* «Kanaouennou hudur, da goll an ineo !
* «Malloz d’ar veventi ’deu da diskar an den
* Hag a lak anean ken izel hag eul loen,
* En eur ober d’ean koll e dam skiant vad
* Ha gwerza e ine evid eur chopinad.
* « Malloz d’an tadou kri, d’ar mammou didrue
* Nan int ket aketuz da rein d’o bugale
* Kelennadurez vad, deskadurez gwirion,
* ’Vid lakât ar furnez da greski ’n o c’halon.
* « Malloz d’in ma-unan, pa c’hon bet sot a-walc’h
* Da heuilh c’hoantegeziou ma c’halon ken diwalc’h.
* ’Vid enn tam plijadur tremenet ken buhan,
* Me a vo da viken o leski ’barz an tan…»
* Mouez eun den koz, re stag e galon ouz treo ar bed-man
* Dre ma komze heman ar vouez muoc’h euzuz
* Zeblante, ’kreiz an noz, ober ekleo spontuz.
* Pa oe tavet, rak-tal eur vouez all a zavaz,
* Mouez raoulet eun den koz, ha ’vel-hen e komzaz :
* « Tremen war an douar evel al loened mud
* Hep sonjal en Doue, mestr ha Rener an dud,
* ’N eur heuilh c’hoantegeziou ar galon hag ar c’hik,
* Hag hen ’c’h eo bean den ? Ia ! ’vel eur pagan mik.
* « Poaniuz eo, a dra zur, stourm ouz an techou fall ;
* Mez an Aotrou Doue a deuio d’ho tiwall
* Mar leket ho fianz enn-an, hep aoun ebet
* Ha ’barz an Ne gant-an e vefet kurunet.
* « An den war an douar na ra nemet tremen,
* Hag an hirra bue ’zo ’vel eur vogeden
* A weler o sevel zonn-mad war-zu an ne,
* Hag a ve dianat eur pennadik goude.
* « Sod eta eo ar re a vev war an douar
* ’Vel pa ne glefe ket ar maro o diskar,
* Ha ne sonjont kammed nemet klask levenez
* ’Vel pa na vijent ket leun a zempladurez… »
* A-walc’h em oa klevet ha dont a riz en-dro,
* ’N eur ober eur beden evid ar re varo :
* D’ar re ’zo tremenet roet ho Baradoz
* Ma Doue, ha war-n-omp skuilhet stank ho penoz.
* E miz Here 1898.
* An Tremener.
* En korn tenval eur c’hoat distro,
* E-lec’h na deu den diwar-dro,
* Eul lojen vihan ’zo savet,
* An distera ’ouffer kavet.
* Dirak, nan euz ket a vali :
* Eur wennojennik a gas di ;
* Ha pa ver daou en eur genver,
* Kerzet dre eno na c’heller.
* An or ’zo izel ha bihan,
* Hag ar stern anei a zo moan.
* Nemet eur prenestr nan euz ken,
* Ha c’hoaz eo torret e weren.
* Diabarz ’zo neubeud a dra :
* Eun dol da lakât ar bara,
* Eur pres da lakât an dilhad,
* Hag eur gwele kalet ’vel koat.
* Ouz eur voger liv al ludu
* ’Zo tachet eur c’hrusifi du ;
* A bep tu d’ean skeudenno,
* Bet staget eno pell-a-zo :
* Sethu aze an holl annez
* An euz ar paour ’n e diegez.
* Gant-se, hag-hen c’h e evuruz ?
* — O ia, mar n’e ket aviuz !
* Mar geo touet e di gant plouz,
* Da vihana n’euz ket a drouz
* En-dro d’ean neb-lec’h ebet,
* Nemed richan al laboused,
* Mouez dister al lommik avel
* O voudal ’mesk ar gwe huel,
* Hag hiboud dudiuz an dour
* O redek e-mesk ar geot flour.
* ’Vid bean evruz er bed-man,
* N’eo red ebed d’an den bean
* O ruilha war arc’hant nag aour.
* Alies an hini ’zo paour
* A binvidigezou ar bed,
* ’N euz mioc’h a evurusted
* Evid an hini ’zo pinvik,
* Mar goar reiza e galonik.
* Paour kez, ’barz da lojen dister,
* Mar mirez da galon zeder,
* Da ine glan ha didamall,
* Ha da spered pell euz ar fall,
* Te a gavo war an douar
* Evel eun tanva deuz ar gloar
* A zo mired e-barz an Ne
* Da holl zervijerien Doue.
* Mar geo dister da diegez,
* Me ’well uz d’az penn eur palez
* Savet evid-oud en Nenvou.
* Eno, ’mesk an eledigou,
* Ar zent holl hag ar zentezed,
* Ar verzerien, ar gwerc’hezed,
* Na venko d’id biken netra,
* Ha te ’gano e-lec’h gouela.
* E miz Du 1898.
* An Tremener.
* Beajour, aze ’n es koaze ;
* Mammen ar ster a zo aze,
* E-kichen ar mene huel,
* ’Mesk ar vein, e-troad ar roc’hel.
* Buhan-buhan e strink an dour,
* ’N eur hiboudal gant eur vouez flour,
* Flour evel kan al laboused
* E-mesk delio ar gwe kuzet.
* Zell out-i, du-hont er prajo,
* O redek ’mesk ar bokejo,
* Ha hi ken plean evel eul lenn,
* Pa ve koet an avel a-grenn.
* Sklear eo evel an arc’hant glann,
* Ha, ’pad an de, an heol splann,
* Ar yeot glaz, hag ar gwezigo,
* A wel enn-i o skeudenno.
* Pa goe an noz war an douar,
* Ar stered skeduz hag al loar,
* Evel e-barz eur mellezour
* En em zell laouen ’barz an dour.
* — o —
* Treuzet gant-i ar prajeier,
* Ec’h arri ar ster en eur ger ;
* Rak-tal, sethu-hi strafilhet,
* Ha kollet gant-i e sklerded.
* Kement tra louz o deuz keriz,
* Heb mez ebet, o tra iskiz !
* Er ster ’ve taolet prim gante-ê
* N’he zellet ken, fanket ec’h ê.
* Mont a ra bepred gand he hent,
* Sioul ha gorrek ’vel diagent,
* Mez, me ho ped, stouvet ho fri,
* Rak c’houez gwell-fall a zo gant-i.
* Deut eo da vean ken tenval
* Ken ec’h eo ouz dour-teil hanval :
* An heol, al loar hag ar stered
* Enn-i na veont ken gwelet.
* Evel ma tosta d’ar mor braz,
* D’he heuilh e renk strahina c’hoaz,
* Aliez meur a gorf maro
* Evid kuzan an torfejo.
* — o —
* Aboue em euz anoudegez,
* Er bed-man a distridigez
* Em euz gwelet meur a ine
* A zo hanval ouz ar ster-ze.
* Keit ha ma oant c’hoaz yaouank-flam,
* An ineo-ze, ’oa divlam,
* Glann evel an erc’h o kouean
* War ar mezio, e-kerz ar goan.
* An ineo-ze, meurbed kaer,
* A oa gwir skeuden o C’hrouer,
* Ha skedi ’rent e gwirione,
* Evel an heol en e greiz-de.
* Eledigo ar Baradoz
* Na badent mui ouz o gortoz,
* Hag o gervel ’rent ’n o c’hichen
* Da veuli Doue da viken.
* Siouaz ! dre mac’h int deut en oad,
* ’C’h int pellaet dimeuz ar vad,
* Hag o heuilh skouerio fall ar bed
* Ec’h int bet mastaret abred.
* Int hag a oa, gwech-all, gwenn-kann,
* Ha skeduz ’vel an heol splan,
* A zo breman du ha hudur
* Evel eun tammik breinadur.
* Skeuden o C’hrouer, en eun tol,
* Enn-ê ’zo bet diverket holl,
* Ha deuz huelder an Nenvo
* N’o galv ken an eledigo.
* An Tremener.
* Kenavo mamm, kenavo tad,
* Hirie e renkan ho kwitad ;
* Deut eo devez an disparti,
* Chom gan-ec’h, siouaz, n’hellan mui !
* Kenavo, ma breurik Fransez !
* Nag a veach, gant levenez,
* Hon eus c’hoariet war an aot,
* Hag er prajo ’mesk ar yeot !
* Kenavo, ma c’hoar Janedik
* Karanteuz ’vel eur goulmik ;
* N’hellfomp pelloc’h ’barz ar chapel
* Pedi hon-daou a vouez huel !
* Da vihanan, pa vin du-hont
* E-kreiz ar mor braz divergont,
* Me ’vo kennerzet o sonjal
* E pedi ’vid-on ’vel gwech-all.
* Kenavo, ma zi bihan koz
* Ouz ar wall-amzer serret kloz ;
* Enn-out ’c’h on deut war an douar :
* Da gwitât a ran gant glac’har !
* Kenavo, ma bagik kempenn,
* Ken koantik gant da welio gwenn ;
* N’ez pageïn ken er poull-dour
* ’Vel gwech-all, pa oan dilabour.
* Nag a blijadur em euz bet
* Ouz da welet ken herr kaset
* Gant an disteran lomm avel.
* Kenavo, paour kez c’hoariell !
* Kenavo, iliz ma farouz,
* Ken kaer evel eur baradouz :
* Enn-out ’m euz bet ar vadeiant,
* Ha, goude, meur a zakramant.
* Kenavo d’ec’h den a iliz,
* ’N euz disket d’in ar c’hatekiz :
* Sonj em euz deuz ho kentelio ;
* Heuilh mad a rin hoc’h alio.
* Kenavo d’ec’h ive, Breur ker,
* Spered lemm ha kalon zeder,
* C’houi hag an euz disket d’in-me,
* Gant kalz a boan, an ABC.
* Kenavo d’ec’h, bugale ’r skol ;
* C’houi a zo ma mignoned, holl.
* Pa vo an avel o krozal,
* Pedet evid ar mousik fall.
* Peb-hini, war an douar-man,
* ’N eus e blanedenn da heulian.
* Ma hini eo redek ar mor
* Az bez braz-ze bepred digor.
* E miz Genver 1899.
* An Tremener.
* En bolz an Nenv, an heol a sked,
* Hag a zedera krenn ar bed ;
* Er yeot, er bokejou, er gwe,
* Eman o tridal ar vue.
* An evned, pignet war ar skour
* A richan o c’hanaouenn flour,
* Ha klevet ’vez en er skiltruz,
* Evel eur muzik dudiuz.
* Pegen brao ê bevan hirie !
* Nag ec’h ê laouen an ine !
* Dleet a rafe ar Maro
* Lezel eun tamm e falc’h garo.
* Mez, siouaz ! he lemma a ra.
* Sell-han du-hont !… Pelec’h ec’h a ?…
* Serret oll ha prenestr ha dor,
* ’Vid ne gavo neb lec’h digor.
* — o —
* …Eneb ar Maro hag e falc’h
* Ne vez kammed stourmet a-walc’h.
* Na prenestr na dor serret kloz
* Ne ra souza ar Falc’her koz.
* E-kichen eur c’havell goullou,
* Eur vamm yaouank a skuill daerou :
* He mabig bihan oa enn-an
* ’Zo bet tennet deuz ar bed-man.
* An Ankou, kounnaret spontuz,
* Hep selaou klemmou ankeniuz
* Ar vammig paour ken glac’haret,
* Gant krizder braz ’n-eus hen falc’het.
* Hag an heol a delc’h da baran,
* Hag an evned da richanan,
* An traou en douar da greski,
* Hag ar vamm gez da hirvoudi.
* — o —
* Mamm ankeniet, na ouelet ket :
* Ar bugelik ho-peuz kollet
* A zo savet war-eûn d’an Nê,
* Hag a zo evruz gant Doue.
* E-mesk ele ar Baradoz
* Eman breman ouz ho kortoz :
* Nan euz eno trubuilh ebet,
* N’eus ’vit-an ’med evuruzted.
* Pa diskennac’h ’barz ar be don,
* Ar c’horf-ze ken ker d’ho kalon,
* Ar c’hleier ’zonê ’barz an tour
* Gant o moueziou ar muian flour.
* Hag an Iliz santel, hon mamm,
* ’Lec’h gouela d’ar bugel divlam,
* ’Ganê dre c’heno ar belek
* Psalmou zeder ha karantek.
* Na ouelet ket pelloc’h ;
* Sonjet er c’hontrol ’c‘h ê gwelloc’h
* Mervel pa ve an ine glann,
* Ar spered hag ar galon splann.
* ’Wecho, dre ma zav er vue,
* Ar bugel ’vastar e ine ;
* D’e dad, d’e vamm ’c‘hê eun drubuilh,
* Hag ober ’ra d’ê gouelan puilh.
* Hoc’h hini-c’houi, kempenn ha koant
* ’N euz miret zae e vadeiant ;
* Gant-i c’hê nijet d’an Nenvou,
* C’hoarzet ’ta, ’lec’h skuilha daerou.
* E miz C’houevrer 1899.
* An Tremener.
* Oh ! al lizerio koz
* Dastumet en arc’h kloz !
* E.M.L.
* Eur zul goude ar gouspero,
* Dilabour krenn ha skwiz-maro,
* Deuz ma c’hambr serret ouz ar goanv,
* E sellen ar glao o kouean.
* Ma spered ’oa meurbed ponner,
* Ha na ouien petra ober,
* Pa deuaz, en eun tôl, ’n em fenn,
* ’N em lakât eur pennad da lenn.
* Me da gemer lizerio koz
* Dastumet en eur arc’hik kloz,
* Ha da lenn anê gant aket
* Evel pa ’m oa o reseved.
* Meur a devez deuz ma bue
* Dirac’h-on ’dremenaz neuze :
* Deio a joa, deio a boan,
* Deio a glemm, deio a gan.
* Nag e oa laouen d’am c’halon
* Hadlenn lizerio eur mignon,
* Eur breur, eur c’hoar, eun tad, eur vamm !
* …Siouaz ! Et ec’h int holl en flamm !
* Ho laket ’m euz e-barz an tan ;
* Devet int bet holl a-unan ;
* Ha gant ar moged diout-e
* ’Zo et dek vla deuz ma bue.
* Na pebez torfedour on bet !
* Ma c'halon baour am euz mantret.
* Piou ’ta ’n euz dallet ac’hanon,
* Penn-botez, genaouek ma ’z on !…
* Unan deuz al lizerio-ze,
* Karanteüs ha leun a fe,
* A oa skrivet d’in gant ma zad,
* Hag a lare ’vel-hen, ken mad :
* « En Nenv eman da dad kentan ;
* Nemed derc’hel e blas ne ran,
* Ha kent evid zentin ouz-in
* ’C’h ê gleet d’id out-An zenti… »
* Eul lizer-all, skiantek braz,
* — Ma gwella mignon hen skrivaz
* Pell deuz hon Breiz o veaji —
* ’Lere ’vel-hen gant melkoni :
* « Aboue pewar pe bemp pla ’zo
* Em euz baleet meur a vro :
* Biskoaz hini n’am euz gwelet
* Ken brao ’vel Bro ar Vretoned.
* « Biskoaz, m’hel lar a voez huel,
* Da Zoue, d’e Iliz zantel,
* Na zo bet hini ken feal,
* Na ken doujet gant an dud fall.
* « Dizec’han ’rin, heb dale pell,
* Mar nan an prim da Vreiz-Izel :
* Ar gwenneli zistro d’e neiz ;
* Me a renko distrei da Vreiz… »
* ’N eur lizer-all a lennen c’hoaz :
* « Me a vo beleget arc’hoaz ;
* Evid ma vo prest ma c’halon,
* Eur bedennik vad evid-on… »
* Doue, ma c’herent hag ar Vro
* ’Dremenê dre ma lizero…
* Ha sethu ’m euz o luduet !
* Nag evid-on pebez torfed !
* ’Meint c’hoaz dirag ma daoulagad,
* Gant ar flamm o troïdellad.
* Tad ha mamm, breur ha c’hoar, mignon,
* Me a c’houll digan-ec’h pardon !
* An Tremener.
* E miz Meurs 1899.
* Diou vouez am euz klevet o sevel ust d’ar bed
* O-diou skiltruz da-vad, met dishanval-meurbed :
* Ha diou vandennad tud am euz gwelet ive :
* Bandennad an diaoul ha bandennad Doue.
* Unan deuz ar moueziou a skrije evel-hen :
* « Ebarz ar vue-man, mar na heuilh ket e benn,
* Mar ne ve ket sentuz ouz mouez flour e galon,
* An den na gavo ket eur blijadur gwirion ;
* Mar lak e volante da blegan da eun-all,
* N’evo ket a frankiz muoc’h ’vid ar chatal.
* Pa ’man hirie an de, demp eta kalonek,
* Da c’hoari-las en kear, ha heb bean mezek !
* Kâd a refomp m’oar-vad trutellou war hon hent,
* Hag a laro diwimp : « Kollet ’deuz o skient ! »
* Mez n’o selaoufomp ket, hag e delc’hfomp da vont…
* Klevet mad, trutellou, ni ’zo krenv ha dispont ;
* N’anveomp mestr ebed, na Doue, na diaoul ;
* Dre hent an ebato ’fell d’imp ruilhal hon boul ;
* Pac’h ê berr ar vue, ni, pôtred disoursi,
* A hargaso diwimp trubuilh ha melkoni.
* Eur c’hoant hepken hon euz : klask bemde plijadur !
* Eur vag ne blij ket d’imp, mar na ve ket distur.
* Demp holl da vale kear, da dansal, da evan,
* Ha gwaz a ze d’an neb ’blijo ket ze dean !… »
* Ar vouez a davaz mik, hag ur c’hoarz-yud, rak-tal,
* A lakeaz ar vro, tro-ar-zro, da sklokal,
* Ma oa ur spont klevet ar voubou er c’hoajou.
* Mez, a-greiz-holl, eur vouez a zavaz er meziou,
* Eur vouez ken dudiuz evel mouez an ale,
* Pa ganont en Nenvou meulodiou Doue.
* « Hirie, o ma Jezuz, dirak ho Kalon Zakr,
* D’ar bed, d’e skoueriou fall ha d’e c’hiziou fallakr,
* E leromp kenavo, kenavo da viken,
* Hag e touomp bevan evel gwir gristenien,
* Pa ’peuz evid-omp holl gouzanvet poaniou braz,
* An naon hag ar sec’hed, ar maro war ar groaz ;
* Pa zo plijet gan-ec’h rein d’imp, ’n hon dienez
* Ho korf, ho kwad zantel evid magadurez,
* Ha chom gan-imp beteg hon devez diwean,
* Ni ’deu gant levenez d’ec’h-c’houi da ’n em westlan.
* C’houi ’zo ’n em roet d’imp ha ni a’n em ro dec’h,
* Hag hen lerfomp hep mez, d’an holl hag e peb lec’h.
* E-barz hon paroujou, gwech-all ar fe ’oa krenv,
* An dud holl war-eun-dro, ’gerze war hent an Nenv,
* Overn ha gousperou ’vije darempredet ;
* Pardoniou hon zent koz gant fe ’vije heuilhed ;
* ’Barz an tiegeziou e oa peuc’h hag urz vad ;
* Ar bugel a douje hag e vamm hag e dad ;
* Laouen-braz ouz e vestr, ar mevel a zente ;
* Ar paour hag ar pinvik ’vel breudeur ’n em gare ;
* Ha mar labourent stard, da vihanan an dud
* A veve evurus, pell dimeuz an dabut.
* Oh ! nag ec’h e siouaz ! troet ar blaneden :
* Dilezet ê Doue, dilezet ar beden ;
* E-pad an overen, e-pad ar gousperou,
* An iliz aliez a ve hanter-c’houlou ;
* Ar skouer-fall er c’heariou, war ar meaz, en peb stum,
* A ziroll en-dro dvimp ’vel eur mor a vunum…
* Ac’hanta, ma Jezuz, ni ro d’ec’h hon c’halon,
* ’Vit ho tigoll un tamm, ni a c’houlen pardon.
* Roet ar sklerijen d’ar sperejou dallet ;
* Mouget er c’halonou devet gant ar pec’hed,
* Tan-gwall an techou-fall, ha ma zavo pep mouez
* Da zifenn ar gwir fe dirag an holl, hep mez ;
* Ma zento ar bed holl ouz ho kourc’hemenno.
* Meulet da vo Jezuz, Jezuz hon gwir Otro !…»
* Dre ma save ar vouez, el lein ar baradoz,
* Jezuz, diwar e dron, a skuilhe e vennoz
* War an eil rummad tud, ken leun a garante,
* Hag ouz ar rumm kentan e selle gant true.
* An Tremener.
* Ar zul 11 a viz Even 1899.
* Kroajou zavet el lanneier,
* El lez ar mor, er parkeier,
* War lein huel ar meneiou
* Hag en donder traouiennou,
* Pa dremenan en ho kichen,
* Deuz ma c’halon ’strink eur beden,
* Eur beden ’vid hon zadou koz
* ’Zo er bed-all ouz hon gortoz.
* Hi, en o fe stard evel roc’h,
* Ê o-deus zavet ac’hanoc’h,
* Da zigas sonj d’an tremener
* Dimeuz karante e Zalver.
* Me ’oar, dam-dostik d’ar mor braz,
* E-kreiz eul lann meinek ha noaz,
* Eur groaz krignet gant an amzer,
* Hag he hano “Kroaz ar Sturier“.
* Martoloded kristen ar vro,
* ’Rog mont kwit, ha pa vent distro,
* D’he zroad deu da bedi gand fe,
* Evid goulen skoazell Doue.
* E-pad o beaj aliez,
* Pa ve trubuilh en tiegez
* O kleved ar mor o krozal
* Hag an avel foll o yudal.
* O gwreg, he bugale gant-i,
* A deu eno c’hoaz da bedi,
* Da c’houlen zikour ’vid ar re
* ’Zo en riskl da goll marteze…
* Eun abarde e tremeniz
* E-tal ar groaz, hag e weliz
* Eur plac’hik stouet d’an douar,
* Ha hi mantret gant ar glac’har.
* Hirvoudi a re truezuz,
* Leuskel ’re klemmou ankeniuz,
* Ha bep an amzer e lere :
* « Ma Doue, bet truez out-e ! »
* Eun tammik pelloc’h peder-all
* Na sonjent nemed ebatal
* Ha tôl en ear, en eur c’hoarzin,
* O c’hanaouenn sart ha sklentin.
* — « Petra ’zo kiriek, ma vlac’hik,
* D’ar boan e rann da galonik ?
* Perag da daerou ’red ken puilh ?
* Perag ’teuz kement a drubuilh ? »
* « Pa ’man da garamadezet
* Er joa hag en evurusted,
* Perag out-te aman, lar d’in,
* O ouelan hag o hirvoudi ?… »
* Hag ar plac’hik a respontaz,
* ’N eur zevel he daoulagad glaz :
* — « Ma zad ha ma daou vreur henan
* ’Zo et d’an Island, ar bla-man.
* Sethu bremaïk, daou viz ’zo
* Na zo ket bet deuz o c’helo :
* Biskoaz ken pell na oant chomet
* Heb bean bet d’ar ger skrivet.
* « Du-hont, en chapel ar Werc’hez
* E pedan ’vit-e aliez,
* Daoulinet dirag he skeuden :
* ’Zeblant ket klevet ma feden.
* « Ma mamm baour, klanv en he gwele
* Ne ra ’med gouelan entr’an de.
* Gwelet a red ’ta, otro mad,
* Ec’h e gwall-ankeniuz ma stad !… »
* — « Laka da fianz en Doue ;
* Ped anean bepred gant fe,
* Ha deuz lein an Nenv e skuilho
* E vennoz war da drubuilho. »
* Hag ar plac’hik, ouz troad ar groaz,
* A bedaz eur pennadik c’hoaz,
* Ha goude, muioc’h kalonek,
* D’ar ger ’tistroaz ’n eur redek.
* — o —
* Ar beden vad ’zo gallouduz,
* Hag, er bed-man ken trubuilhuz
* E ra d’imp kât dimeuz an Ne
* Nerz da c’houzanv poan ar vuhe.
* 3 a viz gouelen 1899.
* Tremener.
* « Pan !… Pan !… Mammik, hastet sevel,
* Arri eo ar mous, ho pugel.
* Sevet buhan deuz ho kwele,
* Bremaïk e tarzo an de.
* E-keit ha ma oac’h o kousket,
* Ar mous bihan ’neuz douaret :
* Deut eo gant-an e dôl da vad,
* Roet eo d’ean e vennad.
* « Hast en deuz d’ho kweled breman,
* ’Vid ma roffet eur pok d’ean :
* Tridal a ra e galonik
* War dreuzou toull-dor e vammik… »
* — « Deuz ’ta, kezig, war ma c’halon.
* Na pebez dihun evid-on,
* Ouz da weled yac’h ha joaus !
* Biskoaz n’on bet ken evuruz.
* « ’Boue an de ma oaz ed e-kwit
* ’Meuz bet kals a drubuilh gan-it,
* Rag er mor ’zo gerrek treitour,
* Ha gwagennou dibalamour.
* « Lar d’in breman, lar d’in gwirion :
* Pa oaz o treuzan ar mor don,
* Ha pa oaz du-hont, en Island,
* N’a teuz ket bet a nec’hamant ? »
* « Geo ’ta, ma mammig, aliez
* Em euz zantet an dienez
* Dimeuz ho kalon ken tener
* Hag ho karante diniver.
* « Nag a veach, pa vije noz,
* Souchet e-barz ma gwele kloz,
* Em euz glebiet ma linseliou,
* Ken dourek ’rede ma daerou.
* « Labour ar mousik ’vije start ;
* Diez ’oa d’ean bean sart :
* Koulskoude, o sonjal ’n e vamm
* E vije kennerzet eun tamm.
* « Pa lere enn-an e-unan :
* Da vamm gan-it he deuz bet poan ;
* D’as tro, labour ive breman
* Da zikour anezi da vevan.
* « Hag o sonjal en kement-se
* E teue d’in eun nerz neve.
* Piou na labourfe kalonek
* Evid eur vamm ken karantek !
* « Er goanv kalet, ar c’hlasker koz,
* E-tal ar c’hlaouiasen, d’an noz,
* Ankoua buhan an amzer fall,
* Kaër en deuz an avel yudal.
* « Me ’zo evel ar c’hlasker kez ;
* ’N ho kichen ’c’hankouaïn ivez
* Poaniou ma beaj tremenet
* Hag an daerou em euz skuilhet… »
* — « Me ’garfe n’affez ken du-hont :
* Pa vez war vor me am be spont
* O sonjal er gerrek treitour
* A zo kuzet dindan an dour. »
* — « Kouls ha war vor, war an douar
* E zo ivez poan ha glac’har :
* Er gwellan kik a zo eskern,
* Ha dindan ar roz e zo spern.
* « Seul-vui ’ve bet kalet ar goanv,
* Seul-vui ’prizer tomder an hanv ;
* Ha, pa ve bet al labour tenn,
* E ve dousoc’h ar gouskaden.
* « Na vet ket nec’het, mammik ker,
* O kalon baour ’zo re dener :
* Sethu e-pad c’houec’h miz are
* E vin ’n ho kichen noz ha de.
* « Dalek arc’hoaz, pa vin diskwiz,
* Ec’h effomp hon daou d’an Iliz
* Evid trugarekât Doue
* Hag ar Werc’hez santel ive.
* « Hi ’deuz diwallet ho pugel
* Deuz ar gerrek, deuz an avel,
* Ha deuz holl risklou ar mor braz :
* Hi diwallo anean c’hoaz. »
* 2 miz Eost 1899.
* An Tremener.
Plijadur a ray d’hon lennerien ha, dreist-holl, d’hon mignoned vad a Bloubalanek hag a Bempoul lenn aman eur ganaouen dispar savet gant an Tremener a gare kement ar Vro hag ar brezonek.
* Etre Pempoul ha Lezardre,
* En eur c’hroaz-hent, en skeud ar gwe,
* ’Zo zavet eur groazik dister,
* He hano kroaz ar Barigner.
* De ar marc’had, tremenerien,
* ’N he zroad ’ra eun diskwizaden
* Hag, o sonjal en poan Jezuz,
* Na gavont ken o bec’h zammuz,
* Eno e vouller aliez
* Ar geloen, hep moullerez,
* Rag an teodou a dro da-vad
* Pa vent bet glebiet er marc’had.
* Eun devez, d’an abarde-noz,
* E kaviz eun denik koz-koz,
* Eun denik koz e-tal ar groaz
* Hag hen harpet war eur penn-baz.
* Eno e chome ar pôtr koz
* ’Boue ar beure beteg an noz ;
* Hag e tremene e amzer,
* Disoursi mad ha dibreder,
* Dam-dostik d’ean eur bugel,
* Eur bugel koant evel eun el ;
* Hag an den koz a hirvoude,
* Hag ar bugelik a gane.
* Ha me, pa weliz kement-se,
* D’ar groaz e tostaïz neuze :
* Hag e frailhaz ma c’halonik :
* Ar paour kez koz a oa dall-pik.
* Ha me da c’houlen digant-an
* « Tadik-koz, perag oc’h aman,
* Perag oc’h aman diredet,
* P’ eo gan-ec’h kollet ar gwelet ? »
* Hag hen raktal a respontaz,
* Daërou o redek war e fas :
* « Ma bue n’eo ’med kalonad,
* Ha gwall-druezuz eo ma stad :
* « Eiz vla ha pevar-ugent on :
* Aboue pell-amzer evid-on
* N’ euz nemet trubuilh hag enkrez
* Anken marvel ha dienez.
* « Dek vla ’zo ar boan izili,
* ’Re d’in hep paouez gouzanv kri
* Na oan ket ’vit ober eun tol
* Breman avad, on achu holl :
* « Ma daoulagad ’oa chomet skler,
* Ha pa vije brao an amzer
* ’Teuen aman war bouez ma baz
* Hag en em harpen ouz ar groaz :
* « Pa arrie enn tremeniad
* O tistrei dimeuz ar marc’had,
* ’Leren eur fars bennag d’ean,
* Mar anaven mad anean ;
* « Evid-on ’oa eur joa dispar
* Gwelet o tont an deiou-foar,
* An eubeulien mistr ha kempenn,
* Skanvik o zroad ha zonn o fenn ;
* « D’ar zul, gwelet ’pad an ofis,
* Kempennet ken kaer an ilis,
* Hag ar gristenien holl, gant fe,
* O pedi an otro Doue :
* « Gwechall e plije d’in gwelet,
* En nozveziou-hanv, ar stered,
* Lampchou kaer an otro Doue,
* O lugerni en bolz en nê :
* « Gwelet o sevel er meziou
* An ed, ar yeot, ar bokejou,
* Evit ober d’ar parkeier
* Eur gwiskamant flour ha zeder :
* « Gwelet, er goan, kuzet a-grenn,
* Ar bed dindan eur vantel wenn
* Eur vantel tenv a erc’h gwenn-kann,
* Gwenn-kann evel eun ine glan.
* « Mez eur beure pa zihuniz,
* Arri ’zo bremaïk tri miz,
* Na welen ken man en-dro din :
* Kollet ’oa ar gwelet ganin.
* « Allas ! zerret eo da viken
* Ma daoulagad d’ar sklerijenn :
* Biken, siouaz ! na welan mui
* Stered an Ne o lugerni.
* « Biken, tre ma vin er bed-man,
* Biken an douar na welan
* Na gant e zilhat marellet
* Na gant an erc’h gwenn goloet.
* « Biken, o planeden digar !
* Na welin ken na kar na par !
* Na welin ken ma bugale !
* Neuz ken a joa evid-on me !… »
* ’N eur laret kement-man, an dall
* A stagaz krenn da zifronkal,
* Ma lamme e galon ’n e greiz,
* Ma lamme en eur stum direiz.
* Eur pennad goude e serraz
* ’Tre e divrec’h gween ar groaz,
* Ha gant eur vouez skiltr ha nerzuz
* E raez eur beden da Jesuz :
* « C’houi ho peuz bet poan, ma Zalver,
* Hag en ho poan oc’h bet zeder :
* Gret ma vin zeder ’n em foaniou,
* ’Vit gonid gant-e an nenvou. »
* Ar sonik-man zo bet savet
* Gant eur mab bihan glac’haret,
* Soubet e bluen ’n e zaero
* En sonj deuz e dad-koz maro.
* An Tremener.